text: Diana får både gaver og sang på fuldebussen
  24 november 2017 kl. 21.17
  Både Syd- og Midttrafik har sat ekstra natbusser ind i julefrokostperioden. Diana Thielemann er en af de chauffører, der elsker at køre "fuldebussen".
  Diana Thielemann er buschauffør for Sydtrafik, og kører blandt andet natbussen i julefrokostperioden. En tjans, hun elsker at tage.
  - Man får altid en sang eller en vittighed med på vejen, så jeg hygger mig meget, siger Diana Thielemann.
  Det er for alvor blevet julefrokostsæson, og Diana Thielemann fortæller, at hun gerne melder sig frivilligt til at køre det, der også kaldes "Fuldebussen", fordi der altid er så god stemning. 
  Hun fortæller, at nogle vil give hende drikkepenge, mens andre prøver at prutte om prisen for busturen.
  - Den går ikke med mig, men det ligger nok til især de ældre sønderjyder at prøve at prutte om prisen alligevel, siger Diana Thielemann.
  Der er alligevel nogle passagerer, der gør større indtryk, end de fleste.
  - Jeg havde en mand med, som sagde, han havde vundet en buket blomster og en æske chokolade, og dem syntes han så absolut, at verdens sødeste buschauffør skulle have. Dem fik jeg lov til at tage med hjem, fortæller hun med et grin.
  Både Sydtrafik og Midttrafik har indsat ekstra natbusser i julefrokostperioden.
  